બરાબર સવારે સાત વાગ્યે તમે તમારા લક્ઝુરિયસ ફ્લેટમાં ડાઈનિંગ ટેબલ પર બેસીને કે મસમોટી બાલ્કનીમાં પડેલી રોટ આયર્નની ખુરશી પર પગ ફેલાવીને છાપાંમાં શેરબજારની ભાવિ ચાલ વિશે વાંચતાં-વાંચતાં મસાલેદાર ચા પીતા હશો, ડેઈલી વર્ક આઉટ માટે એરકૂલ્ડ જિમમાં ગઈકાલે રાતે પેટમાં પધરાવેલી વધારાની કેલેરીને ખતમ કરી રહ્યા હશો અને આજે સાંજે વરસાદ વરસે તો મેથીના ગોટા ખાઈશું કે પત્તરવેલિયાં-તેની ગપશપ પત્ની સાથે કરતા હશો અને ડ્રાઈવર તમારા વ્હાલેશરીને સ્કૂલમાં ડ્રોપ કરી આવવા માટે, બીએમડબલ્યુ કારનું એસી ચાલુ કરીને પોર્ચમાં રાહ જોઈ રહ્યો હશે ત્યારે, તે જ સમયે દૂર, થોડા કલાકના કાર ડિસ્ટન્સ પર આવેલા છોટાઉદેપુર તાલુકાના કેટલાંક ગામોમાં એક દૃશ્ય ભજવાતું હશે.